
O Volapükaflens Löfik ! 


Enu egetob penedi de flen Laustralänik, hiel Neil Gillard, kel enitedon obi 
mödo, u nemu ced oma tefü geb Volapüka rigik enitedon obi. 


Ev bagafs tel tefik :- 


"Esäkol obi kikodo no gebob Volapūki nulädik. Pro kis -li? No kanob snato 
suemön kikodo. Si! Volapük nulädik ba dalabon buädis anik demü Volapük 
klatädik (= Volapük rigik), ab i cedob, das i peron dinis anik, pläs literat lölik binon 
tio in Volapük klatädik. No binos - li din gudikum ad propagidön soti Volapüka, me 
kel kanoy reidön literati et, pato bi Volapük nulädik no plu desinon ad plaädön 
Sperantapüki as yufapüki bevünetik? Kodü atos, if Volapük muton lifön pro kods 
jenavik, täno Volapük et gudikün binonöv Volapük klatädik." 


Finükom küpetis oma so :- 


"Binon - li veratik, das Volapük klatädik pagebon fa nek, sevabo pläamü ob - li ? 
Fümiko at no binon veratik! Ab kanob ba verätükön dini. Vobob nog ad klavön 
voboti hiela Harrison ini nünöm. Binon vob gank, e fenikob fasiliko dub vob at - i 
patupob fa dins votik. Posä olölöfükob oti, ba obetikob mögodi ad klavön literati anik 
Volapüka ini nünöm - ba dinis jenavik se gased lönik Laustraläna tiådü 
<Kosmopolan". Ab at binon nog pro fütüratim !" 


Küpets nitedikün, no-li, ab veratiks-li? At binon säk lölöfiko 
votik. g 


Valikosi Gudikün Oles ed Olikanes 


sedom l. 
CL 

PLIN SMALIK (XVII) 
FA ANTOINE DE ST.-EXUPÉRY 





Ven viloy binön spiritälik, jenos, das lugoy bosilo. 


No ebinob vemo snatik, spiköl dö filidans lantäras. Riskob ad 
givön tikamagoti dobik planeta obsik utanes, kels no sevob oni. Mens 
betopons pladi nemödikün su tal. If lödans milbalion tel, kels pöpons 
tali, älöstanonsöv boso kobopedöls äs pro kolköm, lödonsöv fasiliko in 
piad notidik lunik mö liöls teldeg e vidik mö liöls teldeg. Kanoyöv 
lökumön menefi su nisulil smalikün Pasifeana. 


Daülans, fümo, no okredons oli. Magälons, das betopons spadi 
mödik. Betikons okis veütikis äs els baobabs. Okonsälol onis seko ad 
kalkulön osi. Lelöfons numis, - atos oplidon onis. Ab no perolöd timi 
olik me töbid at. Binos nefrutik. Labol konfidi in ob. 


Plin smalik, elükömölo sui tal, süpädikom ad logön neki. Ya 
ädredom, das äpölom - la tefü planet, ven lin munakölik ämufon in sab. 


"Neiti gudik," äsagom plin smalik benofätio. 
"Neiti gudik," ägespikon snek. 

"Sui planet kinik efalob - li ?" äsäkom plin smalik. 
"Sui Tal, in Frikop," ägespikon snek. 

"Ha ! . . . No dabinon - li ek su Tal ?" 


"Is binos däsärt. No dabinon ek in däsärts. Tal binon gretik," 
äsagon snek. 


Plin smalik äseadom sui ston ed ätovom logis lü sil : 
"Nulälob, va stels pefilidons, dat alikan kanon - la ün del semik 


getuvön löniki. Logolös planeti obik. Ekö on ebo löpü obs... ab 
viofagik binon !" 

"Binon jönik," äsagon snek. "Ad dunön kisi kömol - li is ?" 
"Labob fikulis ko flor," äsagom plin smalik. 
"Ag!" äsagon snek. Ed äseilons. 


"Kiöpo mens binons - li ?" ägesäkom dönu plin smalik. "Binoy 
boso soalik in däsärt . . . " 


"I binoy soalik lä mens," äsagon snek. 

Plin smalik älogedom oni lunüpo : 

"Binol nim bisarik," äsagom one fino, "slenik äs doat.” 
"Ab binob nämädikum ka doat rega," äsagon snek. 
Plin smalik äsmililom : 


"Ol no binol ga nämädik . . . no labol igo lufutis . . . no kanol igo 
tävön. 


"Kanob moveigön oli fagikumo, ka naf," äsagon snek. 
Ätuülon oki zü futayoin plina smalik äs bradalin goldik. 


"Utan, keli kontagob, gegivob oni tale, kiöpao esüikon " nog 
äsagon. "Ab ol binol klinik e kömol de stel . . . " 


Plin smalik ägespikom nosi. 


"Keliedob pro ol, kel binol so fibik, su Tal at granoina. Kanob 
yufön oli semanaedo if pidol tuvemo planeti olik. Kanob . . . " 


"O ! esuemob vemo gudiko," ägeom plin smalik, ab kikodo 
spikol - li ai me räts ?" 


"Tuvedob onis valik," äsagon snek. 


Ed äseilons. 

TÄVAVENTÜR IN LAPÄN (X) 
FA KARL MAY 


Tän älülogom lukäfiküno obi ko mufil vifik logalipa, ed äsagom ` 
"Härra (= O söl), okanol; bi esagol, das binol dokan." 
"Niludol - li ba, das dokan i mutom elärnön ad fanön tifani ?" 


"Vilol - li cogön ko ob ? Dokan elärnom valikosi; dokan kanom 
valikosi, if te vilom." 


"Kim - li esagom atosi ole ?" 


"No zesüdos, das ek sagom atosi obe, bi obs valikans nolobs 
osi. Valikos mutos plöpön dokane, bi elärnom lio mekön saiva 
tyalem (= vödo : penäd sanik = magivamedöm) oke, nos omiplöpos 
utane, kel polom len ok gudiki saiva tyalem, sovüo kudom, das 
saiva tyalem blibom nepeviodöl." 


"Pölol," äsagob lemuföl milobo kapi. No magivamedöm 
dabinon e no saiva tyalem, kel labon nämi somik." 


"Härra, te vilol no koefön osi ! Ob it vo elabob penädi somik." 
"De kim - li ?" 


"De dokan, keli ätuvob in Luleå len mel. äbinom man levisedik; 
ägivom obe medini pro logs malädik oba e, ven poso ädabegob 
magivamedömi, sunädo äpenom oni pro ob, nendas äsumom moni 
pro atos. Du yels mödik epolob oni su blöt ed ünü tim at neai äsufob 
neläbi. Ab anu suet edistukon oni e kodü atos vobed ti löliko peperon. 
If no binonöv so pedislitöl, fümiko no äfalob - la ini slit. Obegob oli, 
das penolös nuliki pro ob." 


"Kiöp labol - li oni ?" 

"Is," ägesagom, jonöl blöti. 

"Dalol - li jonön oni obe ?" 

"Dokan no eproibom atosi obe. Vilol - li logön oni ?" 

"Si." Ägleipom dis klot ed äsezugom küiradili koseidöl, kel 
älagon in lefad ed äninädon papüri mödikna kobopliföli, ed älofom 
atosi obe. 

"Ekö !" äsagom. "Sevol - li malis, kels pepenons su at ?" 

Penäd me stib pepenöl äbinon vemo nekleilik, ab älesevob 
sunädo, das vöds äbinons Deutänapükiks. Süpäd vemik oba ävedon 


suno smil yofik, ven ituvedob ninädi at : 


"Am Ganges duftet's und leuchtet's "Väpos e litos len Ganges 


Und Riesenbäume blühn, E bims gianik florons, 
Und schöne, stille Menschen E mens jönik, stilik 
Vor Lotosblumen knien. Bü lotusflors kienoms. 


In Lappland sind schmutzige Leute, In Lapän dabinoms mens stenik, 
Plattköpfig, breitmäulig und klein; Platakapik, vidamudik e smalik; 
Sie kauern ums Feuer und backen Seadoms zi fil e bakoms 
Sich Fische und quäken und schrein. Fitis okes e feifoms e luvokoms. 
Ein Spaßvogel." Cogan seimik." 


Fat gudik Pent ipolom klu du yels su lad okik liänis pesevik at fa 
Heinrich Heine, ed ilekredom, das ilabon - la magivanämis milagik ! 
Diabül kofik poedana imofon lutikäli pos dead oma igo jü ini Lapän. Ab 
kim ibinom - li penan liänas at ? Vo sanan - li ? Mögos-li-la vo, das 
man pekulivöl äglömom oki so vemo, das änämükom bümicödotis 
Lapänana lukredik ? To yof primik, äzunob dö atos; seko äsagob : 






"Átye (= Fat) Gent atos no binos saiva tyalem, ab kaives 
tyalok (= penäd stupik) ed utan, kel epenom osi no ebinom dokan." 

"Härra, ab eyufos vö !" 


"Okomoreidob penädi at ole e täno meditolös, kelosi otikol 
dö on." 


Ätradutob ome, so gudiko äs äkanob, vödis ini Lapänapük, ab 
om zunöl äsuibunom du vöds lätik ed ävokädom : 


"Vilol - li lukofön obi ? Vöds at no pepenons is !" 

"Binons is !" 

"Atos no binos veratik, härra !" 

"Vilol - li nemön obi Iugani ?" 

Äsüenom. 

"Härra, ebinol ai fefik e gudik kol obs, ab no cogol. Saiva 
tyalem at esavom obi se riskäd ömik; ab vöds, kelis ol nu äsagol, 
binons badiks, nofons obi; no kanons yufön eki; i no kanons 


geblinön largentini obe !" 


(Fövot ün mul balidkömöl) 

GREN BINON AI GUDIKUM IN FEL NILÄDANA 





Hiel Frank äbinom man yunik yelas teldeglul. Sis yels lul istudom in 
niver ad gaenön diplomi matematik. Flen gudikün oma, hiel Georg. keli 
isevom dü yels deglul, i ko kel istudom, ibinom flen vero stedik. Nu tim 
äkömon ad sludön tefü lifacal. Georg no älabom doti anik; ävilom ai vobön 
demü nünöms. Diplom oma, keli igaenom. äbinon klada bald - sekü atos 
ökanom plu-neplu välön vobi alik, keli övilol, e jenöfo ävälom cali legudik in 
fiam veütik. Mesed äbinon geilik, bi gidids tefik äbinons mödiks. 


H Frank, votaflano, ai idesirom vedön pädan; seko isludom ad studön 
in seminar dü yels kil. Istudom gudiko, e fino ekö del kultasaludükama in glüg 
jönik. Vero del at äbinon mu veütik pro om, e bevü komanef in glüg äbinom el 
Georg ko matirajanan omik, kels ikömons bofikans ad vipön eli Frank valikosi 
gudikün in vob nulik pevälöl oma. 


Yels äpasetikons. Primo Frank äbinom in pädän smalik in länäd, ab 
brefiko poso ägetom pädäni gretikum in zifil. Ün vig alik ävisitom pädänanis 
okik, e seko kiogretik äbinon süpäd omik tü del semik ad kolkömön fädo eli 
Georg, kel ävobom in fiam nilik. Äspikoms kobo dö yels büik. Süpo Georg 
esagom : "Esludobs, matirajanan ed ob, ad matikön. Nem ofa binon Bet. Vilol 
- li matükön obis? Nezögölo ägespikom Frank: "Si, ko blesir mödik.” Suno, 
matedadel flena äkömon. Äbinon del solöfik e fredik. Frank ämemom i deli 
patik saludükama okik. Täno ibinom i del solöfik e memabik. Ab äbinom 
soalik. Ekö Georg. kel ästanom fo latar flanü vom, kel löfof omi, e keli löfom, e 
kels äpromons odi ad kobo lifön dü ret lifa. 





Bi Georg älabom cali ko mesed gretik, id iremom domi jönik. 
Votaflano, pädadom in kel Frank älödom äbinon pöfik. Bi mon, keli ägetom de 
pädänanas okik no äbinon mödik, no äkanom gudükumön oni. Ün yels sököl 
putüls ela Georg e Bet äkömons, bal pos votik, jüesa famül äglofon jü lul. 
Frank äblunedom putülis omik; ab ün tim alik äplakom soalöfi okik ai plu. Ai 
plu äprimom ad säkön oki, va ivälom lifacali pötöfik, u va, äs Georg, isötom 
buikumo välön lifi calana. 


E Georg semikna älogedom pädani, kel äbinom so takedik, e kel äfölom 
sötis so fiediko. I jenöfo lif pro Georg äbinon fikulik; do ägetom mesedi gudik, 
mon suno päsegivon. Cils no binons ai cils, e plu glofons, plu frädons, pato ven 
vedons julans, e poso ba niverans. Pos del fenüköl in bür, äkömom lomio, kiöp 
cils ämekons noidi so mödiki, dat no äkanom fasiliko disinön dunöfis pro del 
osököl. Plu ka balna imispikom mivimo famülanes ven äbinom so fenik, das 
töbo äsevom utosi, kelosi ädunom. Ün neit semik, meditölo in bed flanü 
matan oka, Georg äleigodom lifamodi oka ko ut flena Frank. "Ba evälom lifi 
gudikum, ka ob," etikädom; "if okanoböv primön lifi dönu, nulälob, das lif 
pädana oplidonöv obi plu." 


Ab Frank vero no älabom klieni pro büsidadins, e Georg leigo no 
älabom klieni pro dins lanöfik. Finü lif calöfik pededietöl, flens suvo 
äbespikoms dinis at ven äkolkömoms odi; äbinos ün tim et, das edasevoms, 
das gren ba no binon at gudikum in fel nilädana - te jinon so ! 

LÄRNOD LULDEGID 
VÖDS ANIK DÖ LITERAT SPANYÄNIK 





No mögos ad nunodön brefiko jenavi literata Spanyänik ün minuts tel. 
Kotenobsös kluo me sait nemas veütik anik ! 


Ün tumyel goldik in prosad müsterimans: <Fray Luís de Leon>, <Santa 
Teresa de Jesús> e <San Juan de la Cruz> älabüloms pladis veütikün. 


Täno el <Cervantes> ko <Don Quijote de la Mancha> äkömom ed el 
<Gracián> ko <El Criticón>. El <Quevedo> äjäfom me jäpanalekoned. Ün tumyel 
degzülid älabülom pladi veütikün <Larra>. 


Ko menäd de 1898 (mil jöltum züldegjől) äkömoms lautans nunodas brefiks 
<Ganivet>, <Azorín> e mödiks votik. Lautan romenik süperikün attima äbinom 
<Ramón Pérez de Ayala>. 


Ün tumyel goldik älelogädoms me fredadramat <Lope de Vega>, <Tirso de 
Molina> e <Calderón de la Barca> me <La Vida es Sueño> (= Lif binon drim). 


Ün tumye! degzülid <Zorilla> äpubom ko Don Juan Tenorio>, ed ün 
tumyel teldegid lügadramatans nutimik, de kels el <Benavente> binom famikün. 


In poed zänodatimäd ägivon obes heroedanapoedotis, äsä eli <Poema de Mio 
Cid>, romansadis, baladis, eli <Libro de buen Amor> (= Buk Lelöfa gudik), fa 
lekultan ` De Hita>, lidis de Jorge Manrique> e ret. 


Ün tumyel goldik romansad pälailautons in foms votik, lü kels mödikans 
lautanas ya pesaitölas plä <de Queredo> e <Góngora> ekeblümoms. 


Tumyel degzülid ägivon obes elis <Espronceda> e <Bécquer> e letimäd 
nulädik elis <Antonio Machada, e mödikanis votik. 


In Merop Spanyänapükik äfoikoms el <Sarmiento> me <Facundo> ed el 
<Fernández> me <Martin Fierro> in literat di <gaucho>. In prosad omäniotobs as 
lautan munodas brefik <Montalvo>, ed as lautans lekonedas elis <Gálvez> e 
<Gallegos>. Nulädim ädavedikon in Sulüda-Merop ko Nikaraguvänan : 
<Rubén Dario>, kel äbinom büojonidik ad vedön dugan lemufa at. Bü el 
<Dario> Sulüda-Merop egivon oles as poedans eli <Marti>, e poso eli <Nervo>. 


